Bullenholt

Bullenholt () is en lütten Oort in de Gemeen Kutenhult (Samtgemeen Freenbeek) in’n Landkreis Stood, Neddersassen. De Oort höört polietsch al von öllers bi Kutenhult mit bi.

 Geografie 

De Oort liggt op de Stoder Geest. In’n Oosten von Bullenholt liggt de Born von de Otter.

De Naveröörd sünd Bokel un Dinghoorn in’n Noordoosten, Wehl in’n Oosten, Kutenhult in’n Süden, Eßel in’n Westen un Mulsen in’n Noordwesten.

 Historie 

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Kutenhult in’n Kanton Harsfeld höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Ohlers in’n Kanton Hornborg.

Vör 1852 weer de Oort in de Böörd Mulsen binnen dat Amt Harsfeld. De Böörd Mulsen is 1852 in dat Amt Stood wesselt, dat 1859 Deel von dat Amt Himmelpoorten worrn is. Na 1885 weer dat in’n Kreis Stood. 1932 is dat Deel von’n ne’en, grötteren Kreis Stood worrn.

De Oort höört von öllers bi de Gemeen Kutenhult mit bi. De Gemeen Kutenhult is mit de Gemeenreform in Neddersassen an’n 1. Juli 1972 mit de Gemenen Aasp, Eßel un Mulsen to de Gemeen Kutenhult tohoopleggt worrn.

 Inwahnertall 

 Religion 

Bullenholt is evangeelsch-luthersch präägt un höört to dat Kaspel von de Petrus-Kark in Mulsen.

För de Kathoolschen is de Hillig-Geist-Kark in Stood tostännig. Von 1968 bet 2003 weer de Lukas-Kark in Freenbeek för Bullenholt tostännig.

 Weertschop un Infrastruktur 

Bi Bullenholt liggt en grote Sandkuhl.

För Bullenholt is de Freewillige Füürwehr Kutenhult mit tostännig.

 Verkehr 

An Bullenholt langs löppt de Landsstraat 123, de in’n Westen över Eßel un Heesdörp na Bremervöör an de Bundsstraat 71 ran geiht un in’n Oosten över Kutenhult Aasp un Bargst na Hornborg an de Bundsstraat 73. Von de L 123 geiht na Noorden de Kreisstraat 2 af över Mulsen an de Bundsstraat 74 un na Noordoosten de K 70 na Freenbeek.

De nächste Autobahn is de Autobahn 26 (Afsnidd Stood–Hamborg). De Opfohrt 3 Stood-Oost liggt so 20 Kilometer in’n Noordoosten von Bullenholt.

De nächste Bahnhoff is so bi dree Kilometer wied weg in’n Süden de Bahnhoff Kutenhult an de Bahnlien Bremerhoben–Buxthu.

 Footnoten 

 Weblenken 

Kategorie:Oort
Kategorie:Landkreis Stood